Ma teżisti ebda soċjetà li hi ħielsa mill-kriminalità. Kif dejjem jingħad il-kriminalità hija realtà daqs il-mard jew saħansitra l-mewt. Iżda, f'pajjiżna hawn min irid juża dak li kien jeżisti dejjem għal raġunijiet partiġjani. Esponenti tal-Partit Nazzjonalista jibqgħu jużaw inċidenti li kienu jsiru minn dejjem biex jagħmlu argumenti politiċi partiġjani. Argumenti li lanqas temminhom kieku mhux għax tismagħhom. Reġa' kellna din il-ġimgħa lil David Agius, whip tal-grupp parlamentari nazzjonalista, li fuq ir-radju tal-Partit Nazzjonalista prova juża każ li seħħ il-Ħadd biex jipprova jnissel il-biża' u jgħid li pajjiżna mhux wieħed sikur. Ma konniex sorpriżi għaliex qablu għamel dawn id-dikjarazzjonijiet il-Viċi Kap tal-Partit Nazzjonalista, Beppe Fenech Adami. Mhux l-ewwel darba li meta jkun seħħ xi każ Fenech Adami ħareġ ibeżża'. Għax il-politika tal-biża' llum hija ċentrali fil-filosofija tal-Partit Nazzjonalista. Però d-destin ried li fl-istess ġimgħa ħareġ rapport dwar il-kriminalità f'pajjiżna. Rapport tal-kriminologu l-Professur Saviour Formosa li wera li r-rata ta' kriminalità baqgħet fl-istess ilma tas-sena li għaddiet. Dan minkejja li l-popolazzjoni żdiedet f'ammont bla preċedent minħabba l-wasliet kbar ta' turisti. Iż-żidiet kienu f'reati, li għalkemm serji, bħall-pickpocketing, żgur ma jirriflettux il-periklu u l-biża' li jipprovaw isemmu esponenti tal-Partit Nazzjonalista. Anzi, il-Professur Formosa kien ċar: "Malta huwa pajjiż sikur." Fi kliemu iktar sikur minn ħafna pajjiżi oħra fl-Unjoni Ewropea. Dan ma jfissirx li ma nistgħux nagħmlu iktar, ilkoll kemm aħna. Iċ-ċittadini daqskemm, l-awtoritajiet. Dawn tal-aħħar żgur li qed jagħtu s-sehem tagħhom. Kif jinnota l-Ministru għall-Intern u s-Sigurtà Nazzjonali, f'paġna 9, l-investimenti mhumiex żgħar. Saru fil-Korpi Dixxiplinati, kemm fir-riżors uman kif ukoll fit-tagħmir. Ittieħdu inizjattivi li kienu ilhom biex jittieħdu snin kbar. Bħal ngħidu aħna l-ftuħ tal-għassa f'lokalità bħas-Swieqi li saret f'din il-leġiżlatura wara li kienet imwiegħda għal snin twal. Fis-Swieqi wkoll twaħħlu kameras tas-sigurtà ffinanzjati minn fondazzjoni għaż-żamma taż-żoni turistiċi. Inizjattiva minn tal-ewwel li ta' min tinfirex f'postijiet oħra madwar il-pajjiż. Li hu żgur hu li l-pajjiż qed jagħmel l-investiment meħtieġ kemm għas-sigurtà kif ukoll għall-amministrazzjoni tal-ġustizzja. Fejn din il-ġimgħa rajna wkoll miżura oħra importanti. Dan meta tħabbar li l-Imħallef Emeritu Joseph David Camilleri li se jmexxi l-bord tal-Uffiċċju għall-Irkupru tal-Assi. Dan il-bord għandu l-għan li jsaħħaħ iktar minn qatt qabel il-ġlieda kontra l-kriminalità organizzata. It-twaqqif tal-Uffiċċju kien il-pass li jmiss biex il-proprjetà li tkun ġejja minn attività kriminali tkun tista' tiġi identifikata, tinqabad, u tiġi amministrata b'mod li ma titħalliex tiddeterjora jew tiġi sparpaljata u tintuża b'mod li huwa ta' ġid għall-komunità. Sehem iċ-ċittadin Iżda, mhumiex biss l-awtoritajiet li għandhom sehem x'jagħtu fil-ġlieda kontra l-kriminalità. Anke ċ-ċittadini jistgħu jagħmlu l-parti tagħhom. Forsi għandhom ikunu iktar konxji dwar dan u biex dan isir l-awtoritajiet jistgħu ikunu iktar proattivi b'dawk li huma kampanji edukattivi u ta' kuxjenza dwar prevenzjoni. Kif jgħid fir-rapport tiegħu l-Professur Formosa, il-kriminalità u l-osservanza tagħha m'għandhomx ikunu biss l-arena esklussiva ta' dawk bl-uniformi. Hawn ukoll is-soċjetà ċivili u għaqdiet mhux governattivi jista' jkollhom rwol importanti x'jilagħbu. Iktar minn hekk, bogħod mill-istampa kbira, hemm bżonn li ħafna jifhmu li ċertu attitudni tista' twassal għal numru ta' reati li huma komuni bħas- serq. Il-mod kif ħafna jiktbu u jesponu lilhom infushom fuq il-midja soċjali hu eżempju klassiku ta' kif ftit attenzjoni tista' tevita reat kriminali. Iżda, mhux biss. Hemm bżonn ukoll li l-komunitajiet jifhmu iktar kemm jista' jkollhom rwol importanti. Il-Kunsilli Lokali wkoll jistgħu jkunu iktar proattivi biex joħolqu kuntatt bejn persuni differenti fil-komunità speċjalment f'żoni ġodda, fejn il-kuntatt tal-imgħoddi fejn kulħadd kien jaf il-xulxin inqata' għalkollox. Jistgħu jorganizzaw aħjar ċerti żoni li forsi jkunu iktar esposti għal riskji ikbar u jippromwovu aħjar il-kunċett ta' neighborhood watch li f'pajjiżna ma qabadx sew. Għax għalkemm huwa aċċettat li pajjiżna huwa wieħed sikur, aħna wkoll nirrikonoxxu li jista' jsir iktar. Biex nirnexxu l-attitudni trid tkun waħda li tifhem fejn hemm l-isfidi u għalhekk tindirizzahom. Il-biża' u l-partiġjaniżmu ma jwasslu mkien.